
RAPORT 

asupra propunerii legislative privind simplificarea procedurii 

împărţirii terenurilor agricole între coproprietari  
În conformitate cu prevederile art.89 din Regulamentul Camerei Deputaţilor, Comisia juridică, de disciplină şi imunităţi a fost sesizată spre dezbatere, în fond,   cu propunerea legislativă privind simplificarea procedurii împărţirii terenurilor agricole între coproprietari, transmisă cu adresa nr.667 din 25 februarie 2003, înregistrată sub nr.31/227 din 25 februarie 2003. 

Cu avizul nr.259 din 18.02.2003, Consiliul Legislativ a avizat favorabil această iniţiativă legislativă. 

Comisia pentru agricultură, silvicultură, industrie alimentară şi servicii specifice a transmis Comisiei juridice, avizul favorabil nr.24/90 din 5 martie 2003.  

Comisia pentru administraţie publică, amenajarea teritoriului şi echilibru ecologic cu adresa nr. 26/1156 din 24 martie 2003, a transmis aviz de respingere pentru această propunere legislativă. 



Cu adresa nr.955/MRP din 28.02.2003, Ministerul pentru Relaţia cu Parlamentul a transmis Comisiei juridice punctul de vedere al Guvernului în care nu se susţine adoptarea acestei iniţiative legislative.

Potrivit prevederilor art. 60 din Regulamentul Camerei Deputaţilor, membrii Comisiei juridice, de disciplină şi imunităţi au examinat propunerea legislativă privind simplificarea procedurii împărţirii terenurilor agricole între coproprietari, în şedinţa din 14 mai 2003. 

Iniţiatorii propunerii legislative, domnii deputaţi Buzatu Dumitru, Bentru Dumitru şi Mihalachi Vasile- Grupul Parlamentar al P.S.D., deşi au fost  invitaţi, nu au fost prezenţi la dezbateri.
Obiectul de reglementare al iniţiativei legislative îl constituie  insitutuirea unor proceduri simplificate privind procedura împărţirii între copropietarii  terenurilor agricole obţinute prin reconstituirea dreptului de proprietate, potrivit dispoziţiilor Legii fondului funciar nr. 18/1991 şi a Legii nr. 1/2000 pentru reconstituirea dreptului de proprietate asupra terenurilor agricole şi celor forestiere, solicitate potrivit prevederilor Legii fondului funciar nr.18/1991 şi ale Legii nr.169/1997. Prin proiect se propune ca, în cazul existenţei unui acord între coproprietari asupra modului de împărţire a terenurilor pentru evitarea cheltuielilor ocazionate de ieşirea din indiviziune prin act de partaj voluntar la notarul public, comisia locală de aplicare a legii fondului funciar să elibereze titlul de proprietate pentru fiecare coproprietar.
În urma examinării propunerii legislative, a expunerii de motive la aceasta, a avizului Consiliului Legislativ, precum şi a punctului de vedere al Guvernului, o parte din membrii comisiei au luat cuvântul pentru a-şi exprima punctul de vedere cu privire la această iniţiativă legislativă. 

Astfel, s-a avut în vedere faptul că Legea fondului funciar nr. 18/1991, republicată, cu modificările şi completările ulterioare, prevede, la art. 13 alin. (3) că “Titlul de proprietate se emite cu privire la suprafaţa de teren determinată pe numele tuturor moştenitorilor, urmând ca ei să procedeze potrivit dreptului comun”. Dreptul comun în materia împărţirii terenurilor aflate în coproprietate îl constituie dispoziţiile art. 728-799 din Codul civil. Potrivit acestor dispoziţii, dreptul de a cere ieşirea din indiviziune este imprescriptibil, iar împărţeala poate fi voluntară, când toţi coproprietarii îşi exprimă acordul de voinţă în sensul încetării stării juridice a proprietăţii comune, sau judiciară, în cazul în care nu s-a putut realiza partajul voluntar. 
Totodată, din documenţia prezentată în cadrul punctului de  vedere transmis de Guvern, s-a reţinut că procesul de aplicare a legilor fondului funciar este, în proporţie  de 90%, finalizat, situaţie care nu justifică o simplificare a procedurii şi cu atât mai puţin a împărţiirii terenurilor între coproprietari. 
De asemenea, membrii comisiei au avut în vedere faptul că primul efect al Legii nr. 18/1991, republicată, cu modificările şi completările ulterioare, a fost repunerea în termen succesoral a moştenitorilor de terenuri agricole. O astfel de reglementare, prin care se instituie o procedură -deja existentă notarial- pe cale administrativă, presupune o intervenţie a statului în materia succesiunilor, care se îndepărtează de la scopul legii, cel al restituirii terenurilor agricole. 
Faţă de aceste considerente, membrii comisiei au hotărât, cu unanimitate de voturi, să propună plenului Camerei Deputaţilor respingerea propunerii legislative privind simplificarea procedurii împărţirii terenurilor agricole între coproprietari.  
La lucrările  şedinţei, au fost prezenţi 23 de deputaţi, din numărul total de 25 de membrii ai comisiei.


În raport de obiectul şi conţinutul său, propunerea legislativă face parte din categoria legilor organice.

PREŞEDINTE,

Prof.univ.dr.Ion NEAGU

Red. expert

Ivan-Cucu  Gabriela-Mihaela

BIROUL PERMANENT 

AL 

CAMEREI DEPUTAŢILOR 

Vă înaintăm, alăturat, RAPORTUL asupra propunerii legislative privind simplificarea procedurii împărţirii terenurilor agricole între  coproprietari  nr.667 din 25 februarie 2003, înregistrată la Comisia juridică, de disciplină şi imunităţi sub nr.31/227 din 25 februarie 2003. 


În raport de obiectul şi conţinutul său, propunerea legislativă face parte din categoria legilor organice.

PREŞEDINTE,

                             Prof.univ.dr.Ion NEAGU

